Uvaženi predsjedniče Hrvatskoga sabora. U ime Kluba nezavisnih ljevičara tražim pauzu od 10 minuta kako bi obrazložio temu koja je vrlo aktualna i mislim koja interesira građane, a to je zlouporaba položaja u predizborne svrhe, a vezano je i uz izbjeglice i uz sve ovo zadnje što se događa u Hrvatskoj. Hvala lijepo.
Zbirni naziv, izbjeglice i problematika.
Zlouporaba položaja u predizborne svrhe.
Poštovani potpredsjednik Doma, Željko Reiner.
Hvala lijepo. Gospodine predsjedniče Hrvatskog sabora. Ja molim stanku u ime kluba HDZ-a vezano uz ukidanje od strane Ustavnog suda odredbi u veljači izmijenjenog Zakona o izborima zastupnika u Hrvatski sabor.
Dobro, odluke Ustavnog suda. Poštovana zastupnica Nada Turina-Đurić.
U ime kluba HNS-a isto tako tražim stanku vezano uz jučerašnju odluku Ustavnog suda o suspenziji pojedinih odredbi Zakona o izboru zastupnika u Hrvatski sabor.
Poštovani zastupnik Boro Grubišić.
Ja bi se vratio na temu gospodina Vukšića pa bi raspravljao o istoj temi, dakle zloporaba položaja u predizborne svrhe.
Poštovani zastupnik Damir Kajin.
Pa o ovoj izbjegličkoj drami pa i o zloporabi medija u RH koja je poprimila takve razmjere da ono razdoblje do ne znam '90.-te je bilo valjda mila majka prema ovome što je danas.
Tema je mediji?
Tema su izbjeglice i kako se to prati u medijima.
Dobro. Poštovani potpredsjednik Doma Nenad Stazić.
U ime kluba SDP-a tražim stanku da bismo mogli progovoriti o zloupotrebi saborske govornice u predizborne svrhe u 9,00 ujutro.
Dobro. U 9,15 nastavak. [[NASTAVAK NAKON STANKE U 9,15 SATI]] Poštovane kolegice i kolege zastupnici, stanka na traženje klubova zastupnika je istekla. Molim predstavnike klubova da iznesu svoja stajališta o temama koje su najavili kao konferencija za javnost. Poštovani zastupnik Branko Vukšić, zloupotreba.
Uvaženi predsjedniče Hrvatskoga sabora, uvažene kolegice i kolege. Ne smatram ovo press konferencijom nego pravom hrvatskog zastupnika u Hrvatskome saboru da govori za ovom govornicom. Malo prije je kolega Stazić rekao da će on govoriti kao posljednji na temu zlouporaba govornice u predizborne svrhe. Zlouporaba govornice u predizborne svrhe može se samo dogoditi u nedemokratskim državama, ovdje valjda možemo sve govoriti. Ali se može zloupotrijebiti proračun, može se zloupotrijebiti zakoni, može se zloupotrijebiti moć, sila i sila većine, to se može zloupotrijebiti. Zastupnik svojim govorom ne može. Ovdje se često zloupotrjebljavalo. Ako je bilo koji zloupotrjebljavao govornicu to je bio premijer Milanović koji je učinio sve da ponizi i Sabor i saborske zastupnike pa i predsjednika Sabora. Toliko o tome. Lex Perković je Hrvatsku koštao jako puno a koštao ju je samo zato što je premijer želio pokazati zube i slomio je ne svoje nego naše zube hrvatskih građana. I to nas i puno nas je koštalo da izgladimo te stvari. I ovo što se danas događa u izbjegličkoj krizi može se parafrazirati sa igrama prijestolja, ovo su igre vlasti. Ali nedavno preminuli kantautor, veliki pjesnik Arsen Dedić bi kazao, tko to može platiti. Platiti će ne ova vlas i ne neka druga vlast, platiti će građani Republike Hrvatske. Posvađati se sa Mađarima i posvađati se sa Srbima koji u ovoj nisu upravu, koji su opet izbacili ako je netko gledao jučer emisije na srpskoj televiziji antihrvatsku histeriju ali mi smo im dali povoda za to, mi smo povlačili za nos, znali smo kakva reakcija će doći sa one strane ali to se radilo zato da takva reakcija sa one strane i dođe. Netko je jučer rekao od ministara koji su pokušavali biti duhoviti a nisu bili duhoviti da su se Mađari i Srbi dogovarali, vidi ti vraga, netko se dogovarao u politici. Pa šta se mi nismo dogovarali? Trebali smo i mi dogovarati a ne dizati tenzije. Tenzije se dižu i diže se stanje u Hrvatskoj kako bi se strasti raspirile i kako bi se dokazalo svoje domoljublje. Kako to da nisu bili veliki domoljubi 3,5 godine a sada je domoljublje na jedanput se maše sa zastavom domoljublja? Kaže jučer gospodin Milanović bombardiraju nas ludim idejama, cilj im je nered. Ne misli na one koji daju izjave u Srbiji a stvarno su bile degutantne izjave, stvarno degutantne izjave na račun našeg premijera koji je naš premijer degutantne, sve ono što su bili oni naslovi sasvim sigurno da premijer nije, sasvim sigurno da SDP nije banda ustaška, sasvim sigurno da nije i to trebamo osuditi. I to trebamo osuditi takve kvalifikacije. Međutim oni misle da opozicija želi izazvati u Hrvatskoj nered. Nered a koji izaziva i onaj nered na granicama koji se izaziva upravo izaziva svojim postupcima, svojim dokazivanjem domoljublja gospodin premijer Milanović. S time da izjave predsjednice Kolinde Grabar Kitarović sasvim sigurno ne donose ništa dobro Hrvatskoj. A drugo dokazuje se slabovidnost političara kada kaže da je jedan uzrok krize Angela Merkel. To je nepoznavanje povijesti, činjenica. Nitko se, jučer sam rekao ne usudi govoriti o genocidnoj, višestoljetnoj, višedesetljetnoj politici zapada prema zemljama trećega svijeta. Nitko ne ukazuje u Irak, u 4 milijuna iračkih izbjeglica u Siriji, u konstelaciji snaga u zadnjih 50-ak godina napisano je stotine knjiga na tu temu, to nitko ovdje ne spominje. Borbu za naftu nitko ne spominje, to je uzrok krize, ovo su samo vatrogasne mjere. Pošto je imala iole savjesti gospođa Merkel je pozvala izbjeglice u Njemačku. Mi se sa izbjeglicama kockamo. I na samom kraju, odlazim vjerojatno možda je ovo moj zadnjih nastup u Hrvatskome saboru, odlazim uzdignuta čela jer se nisam ogriješio o moralne zakone kao mnogi.
Hvala lijepa. Nastavljamo iznošenje stajališta klubova zastupnika. Poštovani potpredsjednik Doma Željko Reiner u ime kluba.
Hvala lijepa poštovani gospodine predsjedniče Hrvatskoga sabora, kolegice i kolege. Kao što znate Ustavni sud je ukinuo odredbe u veljači izmijenjenog Zakona o izborima zastupnika u Hrvatski sabor i to je moram priznati rezultat nasilnog izglasavanja tog zakona i guranja tog zakona od strane Vlade a prihvaćanja od vladajuće većine ovdje u Saboru. Mi smo tada kada se taj zakon donosio upozoravali da se donosi protivno Poslovniku Hrvatskoga sabora, nije nas se htjelo slušati. Ja uopće ne želim ulaziti u meritum stvari te odluke. Jer ako govorimo o meritumu onda u najmanju ruku HDZ je stranka koja ima u ovom času najviše zastupnika u Europskom parlamentu koji su žene i uvijek je stavljala žene na svoje liste, pa i ovdje sjedi dosta žena. Prema tome, ne želim govoriti uopće o meritumu stvari, ali želim govoriti o tome da se tada jasno postupalo protivno Poslovniku Hrvatskog sabora, da smo na to ukazivali, a da se to ignoriralo. Naravno da je i to jedan od razloga zbog čega nas građani u pravilu loše ocjenjuju. I recimo jasno, ne ocjenjuju nas jer nismo svi kriva, kriva je vladajuća većina. Kriva je i zato što je progurala gotovo 4/5 zakona po hitnom postupku. Svaki puta smo se tome protivili, svaki puta smo ukazivali da bi za kvalitetu rada Hrvatskog sabora na dobrobit hrvatskih građana bilo bolje da se ti zakoni rasprave, da se isprave njihove greške, da se ne događa da se gotovo 30-ak odluka ovog Sabora bude oboreno od Ustavnog suda i vraćeno natrag. To sigurno ne doprinosi niti ugledu Hrvatskog sabora. Ali nažalost moram jasno reći da vladajuća većina, a posebice Vlada, ne poštuje ne samo dignitet Hrvatskog sabora nego ne poštuju ni zakone Europske unije. Prije nekoliko dana je Frankfurter Allgemeine Zeitung vrlo diplomatski rekao da premijer Milanović elastično tumači EU zakone, referirajući se na lex Perković. Rekao je također da krši te zakone jer primjerice sada u krizi sa migrantima se migranti protivno odredbama Europske unije ne registriraju i ne znamo tko ulazi u zemlju, ne uzimaju se otisci, ne zna se tko izlazi iz zemlje i to sasvim sigurno nije dobro. Prema tome, nažalost, usprkos neprestanim tvrdnjama da je ova Vlada uvela red u državu, da je zastupala zakonitost vidi se kako izgleda taj red. Taj red je krajnji nered i nažalost kako je mandat počeo tako i završava, sa danom prije raspuštanja Sabora Ustavni sud dakle ukida odredbe vrlo važnog, ključnog Zakona o izborima zastupnika u Hrvatski sabor slijedom kojega se trebaju birati za 5-6 tjedana zastupnici. Kakvu sliku, kolegice i kolege, pružate hrvatskim građanima? Moram reći isto tako da svi oni predizborni salto mortale koje Vlada izvodi u dva tjedna od Syrize do zlatne zore sasvim sigurno narod prepoznaje i sasvim sigurno neće honorirati. Nije dobro i ja se toplo nadam da će sljedeći saziv Hrvatskog sabora, kako pozicija tako i oporba, puno odgovornije se odnositi spram dokumenata koje donosimo jer nas narod, jer vas narod će prosuđivati upravo po svemu ovome što sam sada rekao. Hvala vam lijepo.
Hvala i vama poštovani potpredsjedniče Doma. Poštovana zastupnica Nada Turina-Đurić u ime kluba ista tema.
Hvala gospodine predsjedniče. Kolegice i kolege. U ime kluba HNS-a želim reći da smo u najmanju ruku duboko razočarani odlukom Ustavnog suda o suspenziji dijelova odredbi Zakona o izboru zastupnika u Hrvatski sabor i mislim da nam je upućena kao zastupnicima, kao Hrvatskom saboru poruka, ne prvi put nažalost, uzalud vam trud svirači. Poslana nam je poruka vi možete i dalje nastojati podizati standarde demokracije, podizati standarde etike u politici, mi imamo konačnu riječ. A ono što se nažalost dogodilo je da smo ustvari zadnji dan prije raspuštanja ovoga Sabora tu odluku dobili na klupe odnosno dobili smo, hrvatska javnost je dobila tu odluku, više se ništa ustvari ne može po tom pitanju učiniti. A odluka je donesena polovicom ožujka, znači itekako je bilo vremena da Ustavni sud kaže svoje mišljenje i svoj stav u proteklih više od 6 mjeseci. Ono što smo mi htjeli, odnosno što je saborska većina htjela i gospodine Reiner, da, upravo se radi o meritumu stvari. Meritum stvari je da smo htjeli dići standarde, da smo htjeli obvezati sebe same u politici da su žene ne samo pola svijeta i više od pola svijeta nego da onda kad su pola svijeta moraju biti i barem pola politike. To nažalost u Hrvatskoj nije tako. I htjeli smo sami sebe obvezati da tako bude, a da onaj tko to prekrši bude za to kažnjen. Ustavni sud je jučer rekao vi to možete činiti, ali i ovako i onako nećete biti kažnjeni. I ne mogu vjerovati da postoje one političke snage, pogotovo one koje su relevantne u Republici Hrvatskoj koje mogu zagovarati takav stav i govoriti o tome da nije pitanje merituma nego da je pitanje neke tehnike, da je pitanje nekih pravnih zavrzlama, da je pitanje nekih načelnih opravdanja, da se ukine odredba ovog zakona o sankciji prema svakome tko ne poštuje žensku kvotu od 40%. Mi smo se ovdje zalagali za još više standarde, nismo ih uspjeli progurati. Nadam se da ćemo dobit od birača standard i mogućnost da u narednom periodu u sljedećem sazivu Sabora ovaj zakon vratimo. Nadam se isto tako da će većina političkih stranaka poštivati odredbe ovog zakona, a isto tako se nadam da će birači koji uvide sve one političke snage koje to ne budu poštivale kazniti na sljedećim izborima. Još jedna odredba koja je bila osobito važna. Ja mislim da je većina naših građana to pozdravila, većina naših građana politiku smatra nečasnim poslom. Pa sigurno ne zbog većine nas koji svoj posao radimo pošteno i kako treba. Ali na žalost nas poistovjećuju upravo sa onima koje smo u ovom zakonu obilježili, onima koji krše zakone, koji zloupotrebljavaju svoj položaj, zbog toga smo uveli tu odredbu u zakon. Uistinu nama kao stranci nije jasno što je Ustavnom sudu sporno u toj odredbi zakona. I za kraj, mislim izbori su pred nama. U svakom slučaju birači i građani će odlučivati o tome tko je ne samo u ovom slučaju ispravno razmišljao, tko je htio Hrvatsku gurnuti prema naprijed. Tko želi da Hrvatska raste a tko Hrvatsku vuče natrag i gura ju u ponor. Hvala lijepa.
Hvala lijepa. Poštovani zastupnik Boro Grubišić u ime kluba svojeg.
Hvala lijepo. Poštovani predsjedniče Hrvatskog sabora, brojni kolegice i kolege u Hrvatskom saboru. Evo dok Ustavni sud ruši onaj ja bih rekao polu zip, polu zap zakon, a između ostalih moram reći da je kako je rekao potpredsjednik 30 zakona i odluka Hrvatskog sabora u međuvremenu, dakle u ove 4 godine Ustavni sud srušio. Mi imamo, dakle usijanje situacije i odnosa sa Srbijom u tolikoj mjeri da ću ja još povjerovati i Duji Marasoviću koji je rekao u jednom trenutku i dobio opomenu da će gospodin premijer još do kraja mandata početi vikati "Za dom spremni!" Ali pa ja se nadam da i neće, ali eto. Takva je situacija sa medijima također, a koji evo u ovom vremenu ove izbjegličke krize bit trebali zapravo s obzirom na vrlo aktualno predizborno vrijeme više posvetiti pažnje nečem drugom, a to je, to su pravila novih izbora gdje je došlo do promjena. Tko to od medija uopće pet ili šest tjedana prije izbora piše o mogućnosti preferencijalnog glasa? Tko ga objašnjava? Nitko. Tko od čelnika stranaka, velikih stranaka spominje preferencijalni glas? Nitko. Dobro, njima ni nije u interesu ali mislim da bi mediji o tome trebali u svakom slučaju raspraviti. Na žalost mediji evo prate kako bih rekao ponašanje jučer sam ga nazvao čini mi se pravim imenom pa ga i citiraju. Ali u ovo, dakle u ovo vrijeme moramo govoriti zaista govoriti vrlo trezveno i vrlo ozbiljno o visini štete materijalne, ekonomske pa i skroz da kažem pokvarenih nekakvih odnosa između, hrvatsko-srpskih odnosa upravo ovakvim ponašanjem ja bih rekao i s obje strane, ali i ponašanjem i naše Vlade, našeg premijera. Tako da šteta koja će nastati se ne može mjeriti samo materijalnim, samo ekonomskim, negoli i bitno narušenim da kažem hrvatsko-srpskim odnosima. Oni koji se zanose da je premijer Milanović stao na stup, stoji kao stup Domovine, kao prag Domovine žestoko se varaju. Za tri i pol godine opće politike, a poglavito vanjske politike zapadnog Balkana itd. vidjelo se kako to diše ova Vlada. Kako netko reče od Syrize pa evo sad do Zlatne zore. Ali ne može se prevariti hrvatski narod i hrvatski građani. Oni jasno i dobro znaju što je sve urađeno i što se sve radilo na rušenju dostojanstva hrvatskog naroda, na antihrvatskoj ja bih rekao neću reći histeriji ali jednom tihom i vrlo sofisticiranom radu i ja bih rekao da nikada manja u Hrvatskoj, nikada ili nikada jače nije bila tzv. antihrvatska nota. Evo sad pred izbore kako reče Duje Marasović doživjet ćemo svašta. Još će i Milanovića proglasiti ono u velikane hrvatske povijesti zato što se ne znam usudio reći nešto. Gdje je bio 3 i pol godine? Dakle, zlouporaba ove saborske govornice nije samo upotrijebljena da bismo mi saborski zastupnici izrazili svoje mišljenje slobodno na što imamo i pravo i na što nam je gospodin predsjednik Leko mimo saborskog Pravilnika i Poslovnika omogućio ovih pola sata rasprave. Ali ova saborska govornica je iskorištena za donošenje i obrazlaganje zakona koji služe u predizborne svrhe i koji su usvojeni u Hrvatskom saboru. Pa ako netko kritizira nas zastupnike da zlorabimo ovu govornicu u jednakoj ili još u većoj mjeri je to učinila saborska većina, ali i Vlada RH koja je pokazala vrlo malo obzira i vrlo malo poštovanja i prema predsjedniku Sabora, ali i prema našim saborskim zastupnicima u ove četiri godine. Hvala bogu idu izbori i građani, glasači i narod će prepoznati sve ovo što sam sada izrekao. Evo hvala vam lijepa.
Hvala i vama poštovani kolega. Poštovani zastupnik Damir Kajin, također ista tema.
Poštovani predsjedniče, gospodo zastupnici. Danas je zadnji dan zasjedanja ovog saziva Sabora. Danas je dan Županije istarske. 25. rujna '43. naši noneti trajno su se opredijelili i svrstali. U tih 72 godine bilo je dole u Istri puno toga dobrog, puno toga i lošeg. Bilo je dobrog i lošeg i u Jugoslaviji i u Hrvatskoj. Prošli smo egzoduse, neko kaže diktaturu. Živjeli smo vjerojatno i u socijalno najosvješćenijoj državi, '91. do '95. rat, ali je bilo i puno toga dobrog. I zato ne preostaje mi drugo nego da stanovnicima sa ovoga mjesta Županije istarske čestitam njihov dan. Javio sam se međutim za riječ zbog blokada graničnih prijelaza na istoku zemlje. Momentalno neka Hrvatska počne propuštati kamione, a o nekoj separaciji, o nekom sortiranju gdje na jednu stranu se stavljaju automobili, građani srpskih tablica, srpske države a na drugu automobili grčkih, bošnjačkih, bugarskih ne znam itd. tablica neka se momentalno zabrani. Reći i sprovesti pustiti ćemo na primjer Bugare, a ne Srbe, za mene je to strašno. Pustit ćemo Crnogorce, a nećemo pustiti Srbe, za mene je to nedopustivo. Pustiti Bošnjake, a ne Srbe to nije pametno. Jednom riječju to nije dopustivo. Ja sigurno ne pravdam Vučića kada sve migrante ili izbjeglice šalje k nama ali zasigurno ni ovo nije u redu jer ovim se čini jedna svjesna šteta kako hrvatskom tako i srpskom gospodarstvu. I to mora prestati. Hrvatska ima ozbiljne probleme. Jedan od najozbiljnijih hrvatskih problema je taj što su gotovo svi mediji pod šapom vlasti. Gotovo da nema opozicionog ili nezavisnog medija osim tamo negdje na rubu. Sve se kontrolira. A ako želimo živjeti u normalnoj državi mediji moraju biti slobodni. Hrvatska televizija ova nacionalna možete i sami zamisliti kako funkcionira. Idu izbori i zato molim da se zajamči sloboda. Bez medijske slobode nema slobodne Hrvatske. U zemlji slobodnih, neovisnih medija ovo ludilo na granici nikada se ne bi dešavalo. A kad smo kod Istre onda možete zamisliti kako se tek tamo kontrolira medijski prostor. Prošlo je 4 godine, ima dobrih, ima manje dobrih stvari iza kojih smo stali ali kontrolirani mediji i kontrolirano, dirigirano sudstvo, to je najgora hrvatska legitimacija usuđujem se reći zadnjih 15 ili 20 godina. Kad smo, još samo dvije rečenice o izbjeglicama imigrantima. Evo, Austrija ih kani vraćati u Hrvatsku. Može biti svašta. Najprije nismo imali plan jer ga nije imala Europa, sada smo na poziciji da ćemo i sami vraćati migrante u Srbiju. Upravo danas čitam da su se najvjerojatnije premijer Republike Srpske ili predsjednik i srpski premijer Vučić dogovorili da se otvori granica znači BiH pa da preko BiH migranti kreću prema Republici Hrvatskoj. Spominje se čak i mogućnost da mogu krenuti preko Crne Gore. Ako bi to se dogodilo procjene su da bi se uništile ne jedna nego više turističkih sezona. Sigurno je jedno, da tim nesretnim ljudima ide kiša, ide zima, treba naprosto pomoći. Oni tamo ne mogu biti u japankama, neobučeni onakvi jadni kakvi već jesu jer ih je sila natjerala na taj put. I konačno zadnju rečenicu. Neka se sjedne, neka se razgovara, izvanrednim konferencijama za štampu mi ne možemo rješavati probleme. Ne znam da li ste vidjeli danas jedan tekst predsjednika Europskog parlamenta koji kaže da u narednih tri godine u Europu ulazi gotovo 5 milijuna migranata. Ali najprije neka se krene od naše kuće, a ne da se npr. UN šalju dvije delegacije i da se ne može unaprijed dogovoriti tko će o kojoj temi zastupati interese RH.
Hvala lijepa. Poštovani potpredsjednik Doma, Nenad Stazić u ime kluba.
Zahvaljujem predsjedniče. Zloupotrijebiti se može sve, mogu se zloupotrijebiti položaj i ovlasti pa onda prema posljednjoj odluci Ustavnog suda ponovno se kandidirati za najviše funkcije. Nakon ove odluke Ustavnog suda HDZ će moći i Sanadera ponovno staviti na liste. Zloupotrijebiti se može i ova govornica da bi se napadala vlastita Vlada. Zbog čega? Zbog toga što rješava krizu za koju nije kriva. I tu ima dvije zadaće, prvo djelovati humano prema izbjeglicama, a drugo zaštititi u isto vrijeme sigurnost zemlje i dostojanstvo njezinih građana pa i ovih zastupnika koji je ovdje zbog toga napadaju, i vaše dostojanstvo. Što radi srpska Vlada? Prihvaća izbjeglice na makedonskoj granici, dovozi ih do granice s Hrvatskom, pušta ih, isporučuje ih nama, nijednog jedinog neće prevesti do Horgoša, nijednog jedinog. Iako su se tamo dva ministra unutarnjih poslova, mađarski i srpski, svečano otvorili taj prijelaz. Ne samo da destabiliziraju ili pokušavaju destabilizirati Hrvatsku nego nas i vrijeđaju na taj način. I Vlada nas brani, brani nas, brani naše dostojanstvo, brani dostojanstvo hrvatskog naroda, brani dostojanstvo Hrvatske države. Zašto? Zato je ovdje napadaju. Minimum patriotizma bilo bi u ovakvoj situaciji stati uz svoju Vladu, minimum patriotizma. Što je to domoljublje? Busati se u hrvatska prsa, stavljati ruku na grudi kad se svira himna? A onda zajedno sa Vučićem, sa Orbanom kao njihovi najbolji saveznici napadati vlastitu Vladu. Biti domoljub za HDZ znači u sukobu građana i banaka napustiti građane i stati uz banke, uz njihove interese. Slušam potpredsjednika Reinera kaže da Vlada ne poštuje dignitet ovoga Sabora, pa molim vas evo kako HDZ poštuje dignitet Sabora. Danas ćemo odmah pod prvom točkom morati skinuti imunitet našoj kolegici Josipi Rimac. Prije nje na tom mjesto je sjedio Ante Jerolimov i protiv njega je pokrenuta istraga zbog toga što je falsificirao diplome. Prije Jerolimova na tom istom mjestu je bio Božidar Kalmeta protiv kojega je također otvorena istraga. Ne možete naći jednog poštenog za jedno mjesto u Hrvatskom saboru. I tako poštujete dignitet Hrvatskog sabora, to je za vas dignitet. Biti domoljub za SDP znači podići BDP, povećati zaposlenost, povećati izvoz, povećati industrijsku proizvodnju, spasiti građane dužničkog ropstva i deložacija. Biti domoljub za SDP znači umirovljenicima isplatiti božićnicu, sufinancirati školarinu i prijevoz učenika, povećati plaće svim zaposlenima, učiniti Hrvatsku zemljom jednakih šansi za sve. Biti domoljub za SDP znači učiniti je zemljom poželjnom za život svih vrijednih, radišnih i poštenih ljudi, poštenih ljudi HDZ-ovci. Želimo Hrvatsku kao zemlju takvih domoljuba.
Poštovane kolegice i kolege, ja ću unatoč negodovanja ovo i dalje kvalificirati kao konferencija za tisak klubova zastupnika, konferencija za javnost. Zašto? Zato što se sa saborske govornice iznose stajališta klubova kao apsolutne istine a nema omogućene demokratske rasprave. Dakle, sve ovo što je izneseno nije prošlo kroz demokratsku raspravu, zašto? Jer nema poslovničke mogućnosti. Drugo što želim reći onima koji se obračunavaju bilo s kim, demokracija zaista podrazumijeva cjelinu djelovanja svih subjekata državnih i društvenih. Nema u demokraciji nadređenih. Sviđa mi se jedna rečenica i to ću je reći sada za mene je demokracija zaista ideal politički u kojoj nema ni jednog čovjeka koji nije u pravu, ali nema ni jednog čovjeka koji je idol. Svi su podložni kritici i ocjenama institucija. Što se tiče rasprava o aktualnoj situaciji to moram reći Hrvatska traži od susjeda da zajednički rješavamo problem koji je na našim, u našim zemljama i na našim granicama a taj je problem nadilazi naše mogućnosti da ga riješimo, čak nadilazi mogućnosti EU, problem postaje svjetski. Zato je vrlo važno to se slažem da se u dijalogu traži rješenje. Nadam se da će taj dijalog biti uspostavljen uskoro. O odlukama, vratit ću se na ono što sam rekao, nema nadređenih, nije Sabor samo odgovoran Bogu kako je to bila teza, ovdje je odnos snaga utvrđen Ustavom i to treba poštivati, jedino to spašava nas u Hrvatskom saboru ali i hrvatsko društvo kao demokratsko. Da ne bismo zaboravili, samo malo molim vas, da ne bismo zaboravili jednu važnu stvar ja bih poštovane kolegice i kolege zastupnici želi vas podsjetiti da je danas spomendan 25.rujan dan donošenja odluke o sjedinjenju Istre, Rijeke, Zadra i otoka sa maticom zemljom Hrvatskom. Ovaj dan spomena značajan je za očuvanje jedinstvenosti hrvatskog teritorija. Na današnji dan prije 72 godine u Pazinu je Narodno oslobodilački odbor za Istru donio odluku o sjedinjenju Istre, Rijeke, Zadra i otoka sa maticom zemljom Hrvatskom. U listopadu iste godine ta je odluka potvrđena na drugom zasjedanju Zemaljskoga antifašističkog vijeća narodnog oslobođenja Hrvatske u Plaškom. U proglasu Narodno oslobodilačkog odbora koje je prethodio odluci o sjedinjenju istaknuto je da je hrvatski narod dokazao da je Istra hrvatska zemlja i da će tako ostati. Tim su se Istra kao i Rijeka i Zadar te ostali anektirani dijelovi hrvatskog primorja, Gorskog Kotara, Dalmacije i jadranski otoci izborili slobodu od tuđinske vlasti, talijanizacije i … tih krajeva. Na današnji dan prije 72 godine definirane su zapadne granice Hrvatske i udareni temelji moderne Hrvatske države koja cijeni i želi čuvati svu kulturnu raznolikost hrvatskog naroda i nacionalnih manjina na svojem cjelokupnom području. Prigoda je ovo da izrazimo poštivanje hrabrosti pripadnika Narodno oslobodilačkog pokreta spomenutih hrvatskih krajeva a njihovim današnjim stanovnicima čestitamo 72 godišnjicu pazinske odluke te poželimo uspješan razvoj u slobodi i mirnom suživotu s njihovim sugrađanima iz redova nacionalnih manjina. Poštovane kolegice i kolege pozivam vas da minutom šutnje odamo počast svima koji su položili svoje živote za domovinu Hrvatsku. [[Minuta šutnje]] Neka im je vječna slava i hvala. Vidim ruku kolege Davorina Mlakara, recite.
Poštovani gospodine predsjedniče. Nakon ovih kako vi kažete konferencija za javnost koje su počele sa ovim zadnjim danom zasjedanja, na temelju članka 248. Poslovnika tražim stanku u ime kluba, tema je rad Sabora u ovom mandatu.
Stanku na stanku ćemo ići, nije problem u tome imamo vremena Davorin Mlakar. Drugo, poštovani zastupnik Furio Radin.
U ime Kluba nacionalnih manjina zbog ukidanja dostignutih političkih prava žena jučer.
Bilo je. Tema je odrađena kolega Furio.
… [[Govornik se ne razumije.]] ja tražim stanku kluba, a onda ćemo vidjeti da li je odrađena ili ne. Ispričavam se što imam drugačije mišljenje od vas.
Morat ćemo završiti zasjedanje Sabora kako bismo izvan Sabora nastavili predizbornu promidžbu. Goran Beus Richembergh.
Ista tema koju je najavio i kolega Mlakar.
Petar Baranović.
Ista tema gospodine predsjedniče Hrvatskog sabora.
Zlatko Tušak.
Ista tema predsjedniče.
Milorad Pupovac.
U ime Kluba zastupnika SDSS-a tražim pauzu zbog.
Molim vas kolegice i kolege, dajte malo zadržite mira i dostojanstva, kolega Pupovac želi nešto reći.
Dakle i ume Kluba zastupnika SDSS-a tražim stanku zbog kršenja Zakona o sporazumu normalizacije odnosa između RH i Savezne Republike Jugoslavije, te Sporazuma o stabilizaciji i pridruživanju koji je RH potpisala sa Europskom komisijom.
Hvala lijepa. Poštovani zastupnik Dragovan. Koja tema?
Tražimo stanku zbog toga što zastupnici kasne pa da mogu svi na zadnji dan biti ovdje prisutni što bi bilo dobro prema hrvatskim građanima, očekujemo ih da dođu.
Dakle nepoštivanje Sabora. Hvala. Kolega Vukšić.
U ime Nezavisnih ljevičara ista tema, rad Sabora.
Koja ista tema, imam nekoliko tema? Koja ista?
Rad Sabora.
U 10,10, 10,05 dosta. 10,05. [[NASTAVAK NAKON STANKE U 10,05 SATI]] Poštovane kolegice zastupnice, poštovani kolege zastupnici, drugi put stanka na traženje klubova zastupnika je istekla, odnosno vrijeme je isteklo. Molim predstavnike klubova ili predsjednike klubova da teme koje su najavili iznesu. Prvi je poštovani zastupnik Davorin Mlakar.
Hvala lijepa. Poštovani predsjedniče Hrvatskoga sabora i malo brojne kolegice i kolege. Hrvatski je Sabor u memoriji hrvatskoga naroda oduvijek smatraj čuvarom hrvatske državnosti i nacionalnog identiteta. S tim karakteristikama najvišeg zakonodavnog tijela ušli smo i u ovaj mandat. Danas možemo rezimirati kraj toga mandata u kojem su vladajuća većina i oni koji vode zasjedanja Sabora uzeli si za pravo tumačiti zakone i propise kojima se služimo reći ću krajnje blago na vrlo osebujan način. I gotovo u pravilu slušali smo priče sa saborske govornice o demokraciji, zaštiti ljudskih prava. Mnogi su se često pozivali na visoke vrijednosti demokratskog društva. Mada smo vi to dužni činiti osobito se za te vrijednosti moraju zalagati oni koji nas predstavljaju. A u ovom slučaju to je predsjednik Sabora i njegovi potpredsjednici. Naravno ne zaboravljam ni predsjednika Vlade koji tako zdušno brani hrvatske interese kako kaže potpredsjednik Sabora. Istovremeno ovaj saziv je učinio sve da onemogući demokratsku raspravu svih zastupnika i da se čuje i drugačije mišljenje od mišljenja vladajuće većine. To nije demokratski doseg kojim bi se vi trebali dičiti. A još je manje demokratski doseg govor mržnje koji slušamo opetovano od najviših predstavnika Hrvatskoga sabora. Oni koji imaju sukobe sa zakonom na dnevnoj bazi, oni čiji se moral i vrijednosti mogu itekako propitivati u našem društvu, oni se nalaze pozvanima sa ove govornice pozivati ostale zato jer histerično brane nedosljednu, krivu i lošu politiku hrvatske Vlade, to nije demokratski doseg o kojem smo mi težili, to nije ono što smo očekivali od ovog Parlamenta. A najmanje od vas gospodine predsjedniče da sav govor mržnje, tu silu mržnje koja se slijeva prema političkim neistomišljenicima umjesto da barem primjereno odgovorite vi svojim prešućivanjem saborskog Poslovnika i dosegnutih standarda ustvari omogućavate. Nismo ništa bolje očekivali od gospodina Stazića jer nas ne samo ovaj mandat nego i u ranijim mandatima je već naučio što od njega možemo očekivati. Ali po staroj narodnoj da prvo pomete pred vlastitim pragom on je to naravno zaboravio. Doći će vrijeme kada ćemo imenom i prezimenom govoriti i o tima koji danas tako olako prozivaju svoje kolege koji olako prozivaju ljude poznate u hrvatskoj javnosti. I naučili smo još nešto što je najniže do kuda je hrvatski Parlament pao a to je da predstavnici nekih, vladajuće većine ovdje ne samo optužuju nego i presuđuju ljude o kojima se pravosuđe još nije pravomoćno očitovalo. To je uzor koji vidim samo u krajnje boljševičkim režimima i mislio sam da se to vrijeme u Hrvatskoj više neće vratiti. Ali način na koji ugledni predstavnici vladajuće većine koji zauzimaju najviše pozicije u državi se odnose ne samo prema političkim neistomišljenicima nego i prema čitavoj hrvatskoj javnosti je nešto što govori u prilog toga da građani u Hrvatskom saboru misle jako loše. Gospodine Staziću i vama slični, uz ovakav stil vašeg rada hrvatska javnost o Saboru ne može misliti ništa bolje a naš rad ala wild donošenja zakona u ovom mandatu je to samo potvrdio. Hvala lijepa.
Poštovani zastupnik Furio Radin.
Hvala lijepa. Rečeno je da je apsolviranja tema smanjenja političkih prava žena u izbornom kandidiranju, izbornom zakonodavstvu nakon jučerašnje odluke Ustavnog suda da je ta tema zapravo apsolvirana nakon toga što je ona u Saboru spomenuta. Da vas podsjećam, mi smo donijeli zakon u ovome Saboru po kojem liste koje nemaju barem 40% kandidiranih osoba ženskog spola, kandidiranih žena nisu pravovaljane. Ova odluka je jučer ukinuta od Ustavnoga suda. Da li mi možemo komentirati, da li se mi možemo osloniti na odluke Ustavnog suda ili ne, s ove govornice ja tvrdim da. Odluka Ustavnog suda je, oprostite, sramotna. Arbitrarna, upliće se u izborno zakonodavstvo opet nakon toga što je ukinula prava, dostignuta prava, ljudska prava nacionalnih manjina, politička prava, dvije minute prije izbora opet ukloni jedino oružje koje imaju kandidatkinje i čudim se da se kandidatkinje nisu već bunile, a izgleda da se neće, koje imaju kandidatkinje, potencijalne kandidatkinje u strankama da postaju članice lista. To je ukinuto zato što je oduzeto jedino oružje. Zašto? Ženska prava su ljudska prava, prava nacionalnih manjina ukinuta prije nekoliko godina na isti način, isto dva dana prije izbora, dva dana slikovito rečeno su ljudska prava. Zbog čega ovaj Ustavni sud uvijek dva mjeseca prije izbora ukida dostignuti civilizacijski nivo? Ja želim, osjećam u sebi što u ovom trenutku osjećaju mnoge ne samo žene nego mnogi pobornici općenito ljudskih prava u Hrvatskoj. Ovaj isti Ustavni sud kad je raspravljao o tome prije nekoliko godina rekao je da ne zna što je spolna uravnoteženost. Jel vi znate što je spolna uravnoteženost u brojkama? Reći ćete 50%. Po definiciji Vijeća Europe je 40% jer to je nešto, ta prava kao i sva druga prava su u izgradnji Ali, nemojte mi zamjerati, čudi me da žene potencijalne kandidatkinje nisu digle svoj glas. Kolegica Turina je, ali ja mislim da ta tema ne samo što nije apsolvirana nego nije apsolvirana tema arbitrarnosti ovoga Ustavnoga suda. Mi na našoj koži smo to osjetili, znam da su te odluke nepromjenjive, ali oprostite, s ove govornice mora se izraziti jasno, glasno negodovanje prema takvom cirkusu kolege, prema takvom cirkusu. Dva mjeseca prije izbora ukida se dostignuti civilizacijski nivo u pogledu ljudskih prava. Što stoji u osnovi te odluke, da li neke stranke utječu na Ustavni sud tko bi ga znao, da li neke stranke danas su time zadovoljne tko bi ga znao. Znam da je to jedan velik posao za stranke raspoređivati liste po spolovima, ali ne bi trebao biti jer muškarci i žene su jednako sposobni i u politici kao i u svim drugim sferama društvenog i privatnog života. Nemojte zaboraviti da takve stvari kada se ukidaju zapravo okrenu se protiv svih. To su ljudska prava, nemojte zaboraviti. To je jedan, Ustavni sud možda u nekim zemljama je tijelo koje je smatramo, ja ću upotrijebit tu riječ, svetom kravom. Ovdje kod nas dostignuti nivo Ustavnoga suda s nekim odlukama zapravo mi dozvoljava da kažem da ovdje nije sveta krava …
Hvala lijepa. Poštovani zastupnik Goran Beus Richembergh.
Poštovani gospodine predsjedniče Hrvatskoga sabora, poštovane kolegice i kolege. Nikakve dvojbe nema da je Parlament u svakom demokratskom društvu, u svakoj demokratskoj državi najviša i najvažnija državna i društvena institucija. Nema drugoga načina da se pripriječi put autokratima, autoritarnim inicijativama i uspostavi diktatura osim funkcionalnog Parlamenta. I dok god Hrvatski sabor funkcionira kao demokratski izabrani Parlament znamo da postoji jamstvo da Hrvatska na putu izgradnje svog demokratskog lica jest dakle usmjerena u pravom pravcu. Hrvatski sabor je u ovome mandatu odradio ogroman posao. Možda je teško mjeriti sa Saborom u prijašnjim mandatima, prijašnjim sazivima jer svaki je imao svoju povijesnu zadaću, od onoga prvoga koji je donio državotvorni Ustav pa do onoga prije nas koji je usvojio najveći broj zakona kojima smo uskladili naše zakonske okvire odnosno zakonodavstvo Republike Hrvatske s europskim acquisom. Ali činjenica je da smo donijeli u ovome mandatu čitav niz zakona koji će ostaviti povijesni trag, osobito onih koji su po prvi puta definirali neka prava koja prepoznajemo u okviru ljudskih prava, manjinskih prava i tu smo bili dovoljno hrabri i dovoljno odlučni da postavimo nove standarde koje će biti teško rušiti. Jednako tako mnoge zakone donosili smo i u hitnim procedurama jer vrijeme u kojemu živimo u mnogim situacijama nije bilo redovno vrijeme već je iziskivalo hitnu, žurnu, momentalnu reakciju. Postavlja se pitanje jesmo li bili na visini zadatka kao saborski zastupnici, kao saborske zastupnice, jesmo li shvatili svoju ulogu svi. Postavlja se pitanje znademo li sadržaj dužnosti narodnoga zastupnika, ali o tome će svoju odluku i svoju ocjenu donositi javnost, javnost koja nas je nerijetko loše ocjenjivala u našemu radu i koliko god smo krivi za to svi kao institucija tome su doprinijeli izravno oni koji su ovu govornicu na žalost zloupotrebljavali za širenje netolerancije katkad i govora mržnje i za promociju onih ideja kojima u parlamentu demokratske države ne bi smjelo biti mjesta i gdje se parlament demokratske države ne bi smio koristiti kao medij kroz koji će se ili preko kojega će se takve ideje uopće slati. Hrvatski sabor spada u ono što zovemo političkom, društvenom elitom. On ima iznimno visoku odgovornost za promicanje demokratskih standarda i izgradnju političke kulture. Dozvolite da u ime kluba Hrvatske narodne strane liberalnih demokrata se sjetim da je predsjedavanje ovim Saborom na početku mandata preuzeo naš pokojni kolega Boris Šprem kojemu smo zahvalni što je svoj posao radio dobro i na čast ovoga Sabora. Jednako tako zahvalni smo gospodinu Josipu Leki koji je preuzeo tu časnu, visoku dužnost i obavljao je tako dobro da ga javnost neposredno ocjenjuje jednim od najkvalitetnijih i najboljih, najkoncilijantnijih hrvatskih političara. Gospodine Leko bila je čast biti u Hrvatskom saboru kojemu ste vi predsjedavali i kojemu još uvijek predsjedate. U tome smislu hvala vam što ste podizali standard … [[Pljesak.]] što ste nas učinili nekim ne samo demokratskim vrijednostima, nego i pravilima kojima bismo se valjali držati, koristiti i inače u svome životu. Vaše stručno iskustvo u tome smislu i političko iskustvo bilo je od koristi vjerujem mnogima od nas. U tome smislu u ime kluba Hrvatske narodne stranke – Liberalnih demokrata zahvaljujem i svim ostalim kolegama što smo u ovome mandatu radili zajedno i odradili veliki posao. Ako političkoga konsenzusa i nije bilo onoliko koliko se očekivalo, ja ipak zbog javnosti moram reći da je ogroman broj zakona u ovome Domu donesen suglasjem i pozicije i opozicije. Ali to uvijek ostaje u drugome planu, pa se to ne vidi tako dobro kao one situacije u kojima smo se već i po difoltu kao vladajuća većina i manjina u ovome Saboru morali razlikovati. Hvala lijepa.
Hvala i vama. Poštovani zastupnik Petar Baranović.
Hvala lijepa gospodine predsjedniče Hrvatskog sabora, poštovane dame i gospodo. Na kraju ovog mandata, otvorila se tema o radu Hrvatskog sabora pa u ime kluba DC-a, Novog vala i Narodne stranke – reformista nekoliko riječi o tome, a i u svoje osobno ime kao zastupnik kojem je ovo bio prvi mandat, red je da se prokomentira. U ovaj mandat smo ušli u vremenu obilježenom Jakom krizom ne samo u Hrvatskoj nego i izvan granica Hrvatske. Ušli smo u vremenu u kojem se pred Hrvatski sabor i izvršnu vlast postavilo jako puno izazova i zadataka. U radu Hrvatskog sabora nismo se na žalost bavili samo temama koje su bile na dnevnom redu i jako često smo govoreći o ozbiljnim temama koje tište hrvatske građane, gospodarstvo i društvo u cijelosti padali u iskušenja osobnih obračuna, govora mržnje, širenja netrpeljivosti. Slikovito rečeno i kad smo razgovarali o zakonima koji su se ticali socijalne politike za neke od saborskih zastupnika bitka na Sutjesci, Neretvi još uvijek nije bila završena. I ako je izvan granica ovog Sabora, odnosno zidova ovoga Sabora povjesničari bilježe što se dogodilo prije 50 ili 70 godina, ako povjesničari bilježe povijesne osobe za neke zastupnike u ovom Saboru povijest nije kategorija kakvom se poima, neki likovi žive vječno. U vremenu u kojem građani u ovoj zemlji žive jako teško, u vremenu obespravljenih radnika, potplaćenih prosvjetnih djelatnika, krize u zdravstvu, nedostatka sredstava za efikasno provođenje socijalne politike, u tom vremenu bili smo dužni građanima Republike Hrvatske punu ozbiljnost u našemu poslu. Zapitajmo se iskreno kao ljudi jesmo li ispunili taj zadatak, jesmo li odolili iskušenjima niskih strasti i obračuna, jesmo li dobili prolaznu ocjenu. Građani su sudeći po ispitivanjima javnog mijenja bili vrlo plemeniti, dali su nam ocjenu dovoljan. Socijalno dovoljan niste baš sjajan đak, ali prolazite razred i idete dalje u sljedeću godinu. Zapitajmo se iskreno kao ljudi jesmo li generalno kao Parlament zaslužili odista ocjenu dovoljan ili smo generalno ne govoreći o pojedincima koji su bili na visini zadatka zaslužili ocjenu ispod toga. U parlamentarnoj demokraciji kao što je kolega Richembergh pravilno primijetio Parlament, odnosno u hrvatskom slučaju Sabor je ključno mjesto u kojem se kreira determinanta života u jednoj državi. Je li Hrvatski sabor odista tako funkcionira ili u hrvatskom društvu postoji institucija koja je iznad Hrvatskog sabora suprotno zakonima, suprotno vladavini prava. Je li postoji kontinuitet dizanja ruku za ono šta dolazi sa suprotne strane Markova trga ma koja god Vlada bila u kom god političkom i stranačkom sastavu. Jesmo li dosegli u ovom mandatu za razliku od prijašnjih tu razinu standarda, rada ovog Doma i ozbiljnosti da ponekad Vladi objasnimo da nije u pravu. Jesmo li imali situacije u kojima se evidentno, ljudski je griješiti, u kojima je bilo evidentno da Vlada griješi? Jesmo li imali situacija u kojoj je vladajuća većina vratila Vladi materijal natrag preko puta? Ne. Jesmo li imali situacija u kojima se od strane oporbe izbjeglo niske strasti? Ne. Samo je jedna ocjena realna. Kad sam ulazio u ovaj Sabor, bar za mene osobno, a preispitajmo se svi zbog budućnosti parlamentarne demokracije i kvalitete političkog rada u ovoj zemlji koja je nužna da izađemo iz ove krize, kad sam ulazio u ovaj Sabor osjećao sam silan ponos. Zadnjih mjeseci kad bi me nepoznati ljudi pitali s čim se bavite nije bilo jednostavno, odista mi nije bilo jednostavno ljudski reći ja sam saborski zastupnik u Hrvatskom saboru. I taj nutarnji dojam, to što nosite u sebi to je prava istina o kvaliteti rada ovog Doma. Hrvatski sabor, nažalost, je pao na niske grane i ja se nadam u ime kluba i kao čovjek da će sljedeći saziv ma u kom sastavu slijediti primjerenu razinu. Hvala lijepa gospodine predsjedniče.
Hvala i vama. Poštovana zastupnica Mirela Holy, u ime kluba ORaH-a.
Poštovane kolegice i kolege na samom kraju ovog zasjedanja i ovog saziva Sabora trebamo sami sebi postaviti pitanje koliko smo i kako smo zastupali interese građana. Zbog toga što je to ono što je naš zadatak da zastupamo interese građana koji su nas na kraju krajeva izabrali u ovaj Sabor i čije interese mi predstavljamo. U ovom sazivu Sabora odradili smo izuzetno veliki broj zakona, odnosno raspravljali smo o jako velikom broju zakona. U proceduri je bilo 795 različitih dokumenata. Od toga je u redovnom postupku obrađeno svega 158. U hitnom postupku je odrađeno 637 zakona. To je izuzetno veliki nesrazmjer i nije dobro da se na ovakav način u hitnoj proceduri pa i na samom kraju ovog saziva Sabora zakoni donose na ovakav način. A na početku je sve izgledalo jako dobro. Premijer je na samom početku ovog saziva Sabora održao jedan jako dobar, jako kvalitetan govor i činilo se da će ovaj saziv Sabora djelovati na potpuno drugačiji način nego što je to inače dosada bila praksa. Govorilo se o tome da Saboru treba vratiti dostojanstvo, da Sabor doista treba biti predstavničko tijelo svih hrvatskih građana i na taj način ustvari i predstavljati volju svih građana RH. Nažalost, ovaj saziv Hrvatskog sabora će ostati zapamćen i po tome da je jako veliki broj zakona srušen na Ustavnom sudu. Evo ga, imamo i jučerašnji podatak da je Ustavni sud srušio jedan od zakona, i to zakon koji se nažalost donosio zadnji dan prije nego što je uopće mogao biti donesen kako bi uopće izbori mogli biti provođeni prema njemu što naravno nije dobra praksa. U ovom mandatu se nažalost događalo i jako veliko silovanje procedura i to u smislu samih javnih rasprava. Mnogi zakoni nisu prolazili javne rasprave i savjetovanja sa građanima na način na koji su trebali biti provođeni. A nažalost i određeni broj zakona nije prošao niti dobio zeleno svjetlo na matičnim odborima prije nego što je ušao u ovu plenarnu raspravu što naravno da nije dobra praksa. Jako često se događalo nepoštivanje zakona i zakonskih procedura od same Vlade, to također nije dobro, a prije par dana sam nažalost morala podsjetiti da i ovaj saziv Sabora završavamo sa gotovo 100 neodgovorenih zastupničkih pitanja a to podrazumijeva da Vlada jako loše tretira saborske zastupnike i ne tretira ih kao predstavnike građana RH. Zbog toga se nažalost nije obistinilo ono što je bila namjera da se ovom Saboru vrati dignitet i da doista budemo predstavničko tijelo svih hrvatskih građana, a koliko smo ustvari bili neuspješni u tome govori i činjenica da nismo bili u stanju donijeti etički kodeks koji bi ipak koliko toliko regulirao određene ja bih rekla normalne i moralne prakse nas koji radimo u ovom Saboru, a rezultat svega toga je i prilično niska ocjena kojom građani već cijeli niz godina ocjenjuju rad Hrvatskog sabora. 2 ja mislim nije dobra ocjena, ne bi nas smjela nipošto zadovoljiti a bojim se da neće biti nikakvih velikih iskoraka ukoliko doista neće postojati stvarna politička volja od svih nas koji se bavimo politikom da mijenjamo ulogu i važnost Hrvatskoga sabora. Na samom kraju evo ga ja bih htjela zahvaliti svim kolegicama i kolegama u ime kluba ORaH-a koji se formirao kao zadnji klub u ovom sazivu. I evo ga, nadam se da ćemo u budućnosti ipak raditi bolje i odgovornije i u javnom interesu svih hrvatskih građana.
Hvala lijepa. Poštovani zastupnik Milorad Pupovac, druga tema.
Poštovani gospodine predsjedniče, Klub zastupnika SDSS-a nema primjedbi na vaše vođenje ove sjednice niti bilo koje koja je njoj prethodila. Ali klub zastupnika izražava zabrinutost činjenicom što svi mi klubovi u Hrvatskom sabor previđamo i podcjenjujemo činjenicu da i Vlada i Ustavni sud uzimaju sebi u ovlasti ono što su ovlasti Hrvatskog sabora. I kao zastupnik sa nekoliko mandata u ovom Saboru smatram to svojom dužnošću da kažem. I odluka Ustavnog suda od jučer i mjere Vlade u pogledu izbjegličke krize jesu kršenje naših temeljnih zakona. Mjere Vlade oko izbjegličke krize prema Republici Srbiji krše najmanje dva članka Zakona o sporazumu o normalizaciji odnosa između RH i Savezne Republike Jugoslavije tadašnje usvojene, potpisane 23.8.1996.godine a ja ću pročitati ta dva članka za one koji za to ne znaju ili koji su zaboravili na to vrijeme. Članak 10. "Ugovorne stranke nastavit će suradnju u normalizaciji cestovnog, željezničkog, zračnog i riječnog prometa na temelju načela uzajamnosti i dobrosusjedstva." Članak 11. "Na ulazak, kretanje i boravak državljana i vozila jedne ugovorne stranke na području druge ugovorne stranke primijenit će se unutrašnji propisi koji važe za boravak i kretanje stranaca bez diskriminacije." Što mi imamo? Mi imao povratak na razdoblje prije potpisivanja ovog sporazuma. Naši građani i građani Republike Srbije moraju putovati kroz Mađarsku kao što su putovali do tada. Sad još eventualno imaju mogućnost da putuju kroz Bosnu i Hercegovinu. Sa posljedicama koje su diskriminatorske, ko je kolegice i kolege dao ovlasti Vladi da krši ovaj zakon i ko je dao ovlasti da bude iznad Hrvatskog sabora? Uostalom koja je to pamet da se međunarodni problem izbjeglica pretvara u međudržavni problem? Koja je to pamet da se problem sirijskih izbjeglica, afganistanskih i slično pretvara u nacionalističke ispade u odnosima između Hrvatske i Srbije? Da se u Hrvatskoj širi nacionalistička atmosfera protiv Srba i da mi svoj mandat završavamo još jedanputa u jednoj takvoj atmosferi. Koji je to interes? Politički interesi građana nisu, poslovni interesi naših poslovnih ljudi nisu, naše obaveze prema sporazumu o stabilizaciji i pridruživanju nisu, pa onda u čemu je? Svi koji prate međunarodnu politiku već nekoliko mjeseci vide da između Washingtona i Moskve teče komunikacija kako da riješe problem Sirije i da se Europa priključila također ubrzo nakon što je to počelo. I unatoč tome Zagreb i Beograd otpočinju svoj rat oko nečega što nije njihov problem. Prema tome, ja smatram gospodine predsjedniče i kolegice i kolege da sa ovoga mjesta i povodom ovoga što smo čuli jutro i što smo čuli maloprije ovaj Sabor na kraju svojega zasjedanja kao predstavničko tijelo naroda onima koji umanjuju i krše njegove ovlasti, koji umanjuju i krše njegove zakone i odluke koje je donio, pošalje jasnu poruku a to je da to ne može ići, da pošalje jasnu poruku da blokada na granici mora prestati danas sa završetkom našeg zasjedanja i da pošalje jasnu poruku Ustavnome sudu za koji znamo kako je izabran zahvaljujući našoj sramoti, da pošalje jasnu poruku da tako više ne može. Jer ako tako nastavi sutra će izbore proglasiti nevažećim kao što je i proglasio zakone koje smo ovdje donosili. Samo taj korak nedostaje, a mi prigovaramo sebi jesmo li jedno drugome davali dovoljno riječi i da li smo dali dovoljno opomena ako je netko prešao granicu u svojim verbalnim iskazima ili nije a ovo se događa. I zato vas kolegice i kolege, hvala vama.
Hvala lijepa. Poštovana kolega Gordana Sobol.
Poštovani gospodine predsjedniče, poštovane kolegice i kolege, dakle kroz čitav i mandat, ovo razdoblje koje je iza nas ali ja ću reći i u ime kluba SDP-a i u mandatima koji su bili prije ovoga mi smo u sve naše zakonske propise, u odluke koje smo donosili u ovom visokom domu ugrađivali sve najviše demokratske i civilizacijske vrijednosti, slijedili smo praksu ne samo zemalja EU nego i svih ostalih zemalja koje njeguju najviše vrednote demokracije, ugrađivali smo u niz naših zakona zakonskih odredbi sve međunarodne konvencije, sve preporuke pogotovo one koje se tiču ostvarivanja punine ljudskih prava svakog građanina i građanke u RH. Spomenut ću samo između ostalog nedavno samo donijeli novi Obiteljski zakon koji je sigurno korak naprijed u odnosu na ono što smo imali do tada. Donijeli smo i Zakon o životnom partnerstvu i na taj način se svrstali u red ja bih rekla najdemokratskijih zemalja ne samo Europe nego i svijeta. Kad govorimo o ljudskim pravima naravno da između ostalog govorimo o svim građanima i građankama, govorimo o ženama, govorimo već godinama ja bih rekla intenzivno od 2000. godine na ovamo kada smo po prvi puta odredbu ravnopravnosti spolova ugradili u naš Ustav kao najvišu vrednotu jednakovrijednu svim ostalim vrednotama koje su zapisane u našem ustavu. Ali isto tako valja reći i suočiti nas sve skupa sa činjenicom da u zadnja četiri izborna ciklusa broj žena parlamentarki, saborskih zastupnica u Hrvatskoj se nije pomaknuo. Mi stalno stojimo na istome, bez obzira što smo u međuvremenu donijeli niz zakona, pa između ostalog i Zakon o ravnopravnosti spolova. Ustavni sud je jučer donio odluku kojom ukida dio odredbi iz Izbornog zakona, a koji se odnosi na to da ukoliko se ne poštuje kvota od 40% zastupljenosti najmanje zastupljenosti oba spola, ali ja sada govorim o ženama, da te liste neće biti važeće. Podsjećam vas da Zakon o ravnopravnosti spolova ima odredbu koja govori o 40%-noj zastupljenosti kada je u pitanju političko odlučivanje, ali taj članak zakona još uvijek nije na snazi. On će prvi put početi vrijediti tek 2017.godine na lokalnim izborima, a sljedeći put tek 2019.godine. Način na koji smo mi uredili odredbu izbornog zakona kojeg smo donijeli bio je upravo način da pošaljemo jasnu poruku svima,ne samo samim političkim strankama, ne samo onima koji idu sa svojim nezavisnim listama nego i svim građanima i građankama Hrvatske da naše društvo da je vrijeme da naše društvo počinje davati jednake šanse i muškarcima i ženama da sudjeluju u donošenju svih odluka. Kako ćete to ostvariti? Pa tako da dospijete na listu, da uopće budete u mogućnosti da vas građani izaberu i da budete u mogućnosti da budete izabrani da dođete u ovaj Visoki dom. Ustavni sud, nažalost, smatra da je parlamentarna demokracija, molim vas, to doslovce stoji u obrazloženju, važnija u ovom času od same ravnopravnosti spolova, a zaboravlja pri tom da nema demokracije u jednom društvu ako ravnopravnost spolova ili ako postoji, postoji samo na papiru. Za nas u klubu SDP-a i tu ne odvaja niti naše kolege niti kolegice, mislim da smo tu svi skupa zajedno jer smo zajedno i podnijeli takve izmjene Izbornog zakona, smatramo da je to čista politička odluka Ustavnog suda. Pitamo se zašto je donešena ajde otprilike mjesec dana prije izbora, a nije prije jer je bilo dovoljno vremena? Možda smo mogli onda po njihovom intervenirati i u Zakon o ravnopravnosti spolova, ali sada više to ne možemo i smatramo da u ovom času ovo ide na mlin jedino onim političkim snagama u Hrvatskoj koje jedno govore, drugo misle, a treće rade, kojima su puna usta govora o ženama i o tome da ih moramo uključivati na sve razine pa i u političko odlučivanje, a nikada o tome nisu ozbiljno razmišljali. Mi u klubu SDP-a smatramo bili smo vrlo ozbiljni, bili smo odgovorni i poručujemo da ćemo mi naše kvote itekako znati ispoštivati.
Poštovani zastupnik Branko Vukšić u ime kluba.
Uvaženi predsjedniče Hrvatskog sabora, uvažene kolegice i kolege. Ne mogu a ne komentirati ono što se danas govorilo pod ovom točkom. Sve mi se ovo čini kao opravdanje za ocjenu dovoljan, za dvojku. Sada ispada da je Ustavni sud o kojem se često govorilo, kriv za sve. Ja doista to ne shvaćam. Mi smo trebali govoriti o nama ovdje. Naš poraz Sabora kao i prijašnjih Sabora, osobno smatram rečenicu koju sam često čuo, a vidio sam je napisano na jednom zidu u gradu Zagrebu, imate ga prilike odvest ću ga tko ne vjeruje, a to je napis koji pametan, dubokouman "Bilo nam je bolje kada nam je bilo gore". Ponavljam, "Bilo nam je bolje kada nam je bilo gore", to je naša ocjena. Mi smo na kraju mandata, sada više ne možemo govoriti oni prije su to krivi. O njima smo dovoljno govorili na početku mandata. Mi moramo ocjenu dati o sebi. Mnogo se novca troši i u prijašnjim sazivima Sabora se trošilo u zadnjoj godini mandata da bi se pod geslom šibicara "Nema laži, nema prijevare" pokazala, odglumila kao sposobnost. A ta hinjena sposobnost, toj hinjenoj sposobnosti legitimitet daje uvijek, ne govorim o ovoj saborskoj većini, saborska većina. Pa se mi svi trebamo zapitati kako smo glasovali, za što smo dizali ruke, protiv čega smo bili i zbog čega smo bili protiv toga. Prije je predsjednik Sabora rekao jednu rečenicu o demokraciji koja mu se sviđa, a gledajte meni se sviđa definicija "Svijet je opasno mjesto za život, ne zbog ljudi koji su zli, već zbog dobrih ljudi koji ništa ne poduzimaju". Ovdje se često ništa nije poduzimalo kada se upozoravalo s ovog mjesta. Ono sve što radi Vlada u zadnjih nekoliko mjeseci ili mjesec, dva dana prije je bilo nazivano populizmom i demagogijom, a uvijek smo upozoravali, neki barem u Saboru, ne ja sam, da je um poput padobrana, nemojte shvatiti doslovce, funkcionira jedino kada je otvoren. A kada smo imali otvoren um tada smo dobivali packe, kada smo željeli naglasiti da postoje gladni u Hrvatskoj, tada su rekli da lažemo. Sada je odjednom Vlada pronašla 17 tisuća gladne djece, ali nije reka oprostite lagali smo. Nismo sankcionirali te laži ovdje u Saboru. Jedna od, ima, pročitao sam negdje također koja je razlika između Grčke i hrvatske tragedije. Grčka tragedija se temelji na mitu a hrvatska tragedija se temelji na mitu i korupciji. Najteži oblik korupcije je ona politička korupcija, sada ne govorim ovdje tko je što uzeo i stavio u svoj džep. A upravo ovo predizborno vrijeme pred očima javnosti događaju se komploti koji se mogu nazvati političkom korupcijom. Pokušavaju se spojiti i oni koji su bili do jučer ideološki svjetonazorski neprijatelj i želi se govoriti o tome da je to pragmatizam da ne bi pobijedili jedni udružuju se drugi. Bez obzira koliki … [[Govornik se ne razumije.]] imali ali ne udružuju se zato da bi učinili bolje nego se udružuju zato da bi mogli vladati, da bi mogli ostati u foteljama i da bi mogli 3,5 godine raditi što su radili sad, bez obzira koja lijeva ili desna strana pobijedi. To je naš poraz. Mi nismo tu pokrenuli ništa, za to nije Ustavni sud kriv, za to nije, mi smo trebali pokrenuti ovdje reformu pravosuđa koja je temelj svake demokracije, nismo ju pokrenuli, nismo ni pipnuli, suci rade što žele, za to većina saborska nije imala hrabrosti, ali ima hrabrosti na kraju reći sve je Ustavni sud kriv, krivi smo mi ovdje koji smo radili, krivi su oni koji su dizali ruke protiv svojih gradova, protiv svojih općina, protiv svojih županija, zakona koji su, nisu činili dobro svojim građanima. I sada ne mogu završiti rečenicu, ja se ispričavam ako sam nekog osobno uvrijedio jer nikada mi nije namjera bila osobno nekoga vrijeđati samo za to. Za sve ono iza svega stojim i nemam se za što ispričavati osim da se ispričavam u ime jednog djelića sabora građanima Hrvatske.
Hvala lijepo. Poštovane kolegice i kolege zastupnici, naprosto ovakve stanke ne mogu završiti a da nešto ne kažemo pa i ja sa ovog stola. Moram ponoviti da sva stajališta, sve teze koje su iznesene u ime klubova nisu dobile demokratski odgovor u Saboru jer se ne mogu raspravljati. To su stajališta klubova a ne stajališta Hrvatskoga sabora niti će se o njima glasovati. Drugo, ovdje moram reći da razvoj demokratskih odnosa, demokracije općenito, demokratskih vrijednosti, demokratskih institucija općenito nije stao u svijetu, pa nije stao ni u Hrvatskoj niti je završen sa ovim mandatom. I mi ćemo se nastaviti boriti ili djelovati u smjeru izgradnje demokratskih institucija i izgradnje demokratskih standarda. Ali i ja sa zadovoljstvom mogu reći da u hrvatskom društvu i u hrvatskoj državi najvažnije načelo vladavine prava zaista izaziva najveću sigurnost, najveću sigurnost sviju u Hrvatskoj. Kada to kažem onda iznad Sabora je Ustav, iznad Sabora je Ustav, Vladavina prava vrijedi i za Hrvatski sabor. Također želim nešto reći, mislio sam ili ostaviti to za kraj, na kraju zasjedanja, ali sada ću također reći. Dakle predsjednik Sabora niti ima ambicije niti ima pravo, niti želi ocjenjivati ni jednog od zastupnika, niti klub zastupnika u Hrvatskom saboru, to nije njegova zadaća. Ali imam pravo i obvezu reći ocjenu u cjelini o Saboru kao instituciji i to ću reći bez ustezanja. Oni koji misle da je dobra retorika, istodobno dobra politika mi imamo iskustva u Hrvatskom saboru da to nije tako. Dakle vratimo se, hvala onima koji su me pohvalili ali i to da kažem nisam opterećen vlastitim likom ni vlastitim djelom ali hvala im koji misle da sam korektno odradio posao. Moram nešto reći i o tome da ako dijelim vaše stajalište a uvjeren sam da dijelim, nismo mi sretni sa sadašnjom situacijom kako se rješava kriza izbjeglica u Europi ali nismo sretni ni sa sadašnjom situacijom u odnosima sa susjedima. Ali moram reći da poštujem načelo uzajamnosti i dobrosusjedskih odnosa. To načelo ne možemo zanemariti i mislim da bi dobro bilo da se vratimo na to načelo i u odnosim a koji izazivaju, reći ću to blago potrebu razumijevanje i tolerancije među susjedima za probleme koji oni nisu sami izazvali niti će ih sami moći riješiti. U tom smislu također vrijedi pravilo da se i u odnosima sa zemljama u Europskoj uniji i sa susjedima treba poštivati minimum demokratskih standarda a to je tolerancija i dijalog, stalan dijalog. Ovo sam naprosto morao reći jer to mi je bio unutrašnji poriv a mislim da je potrebno reći i radi javnosti. Poštovane kolegice i kolege, prije nego stavim na glasovanje Prijedlog odluke o raspuštanju Hrvatskoga sabora dozvolite mi da sa ove govornice zahvalim vama na suradnji. Ja ću ponoviti ono što sam već rekao, predsjednik Sabora niti želi, niti može, niti hoće ocjenjivati rad niti jednog zastupnika niti kluba zastupnika. Sa ove govornice, sa predsjedničkog stola svi ste vi predstavnici i zastupnici građana Republike Hrvatske i zaslužujete svako poštovanje s tog naslova. Drugo što želim reći da smo u mandatu, to mogu, moram ocijeniti učinili ono što smo bili dužni. Prateći prioritete Vlade Republike Hrvatske ostvarili smo rezultate, neki će biti zadovoljni s njima neki neće, mi mislimo da smo učinili značajan iskorak. Da su trendovi promijenjeni u bolje. Rekao bih da smo se našli u povijesnom trenutku kao zastupnici Hrvatskog sabora jer smo mi svjedočili promjeni pozicije Hrvatskog sabora vezano za ulazak Hrvatske u punopravno članstvo Europske unije. S tog naslova zastupnici Hrvatskoga sabora su imali i dodatne obveze i dodatnu odgovornost. Ponekad nam se čini da nismo ništa novirali ali jesmo. Pojačali smo rad nekih radnih tijela i utvrdili njihovu čak samostalnu odgovornost vezano za djelovanje predstavnika Hrvatske u europskim tijela, tijelima Europske unije kao što je Odbor Hrvatskog sabora za europske poslove ili Odbor za vanjsku politiku također. Moram reći da smo donijeli i Zakon o suradnji Vlade i Sabora a da smo u skladu sa intencijama i u svijetu Ujedinjenih naroda i Europske unije pojačali rekao bih diplomatsku aktivnost Hrvatskog sabora odnosno članova Hrvatskoga sabora, odnosno zastupnika. Sve aktivnosti Hrvatskoga sabora bilo da je riječ o tijelu, tijelima ili pojedincima naći će se na web stranicama Hrvatskoga sabora. Dakle čak i putovanja u inozemstvo. Jer su predstavnici Hrvatskoga sabora sudjelovali u radu međunarodnih organizacija od Parlamentarne skupštine Vijeća Europe do parlamentarne unije za Mediteran, Unije za … [[Govornik se ne razumije.]] Europu, NATO itd.. I mislim da smo tu sa punom odgovornošću zastupali interese Republike Hrvatske na najvišoj razini. Moram reći da je Hrvatski sabor u ovom mandatu koristio svoju rekao bih tu bolju, poboljšanu poziciju da smo u okviru naših putovanja kod predsjednika parlamenata ili na konferencijama gdje se sastaju parlamentarci ponekad zastupali i gospodarske interese Hrvatske. Pa čak i vodili sa svojim delegacijama gospodarstvenike u neke zemlje izvan Europske unije i to se pokazalo dobrim. To ćemo učiniti, zadnje putovanje u Iran početkom ovog mjeseca. Još nešto želim naglasiti a da ne pretjeram, otvorili smo Hrvatski sabor građanima Republike Hrvatske i u stalnom su posjetu ovdje u Sabor i mogu se informirati kako djeluje demokratski Sabor u posebnoj službi. Otvorili smo također rekao edukativnu dimenziju Hrvatskog sabora pa smo imali simulirani parlament. Pa su u Saboru ovdje raspravu vodila djeca i učenici iz osnovne škole, gimnazije i studenti. Moram reći da smo pomakli neke demokratske standarde i u tome da smo u Hrvatskom saboru nekoliko puta na važnim temama imali okrugle stolove ili kako se to kaže proširene sjednice radnih tijela Hrvatskoga sabora. Sve to naravno nije standard koji mi želimo, demokratski standard, ali već malo prije sam rekao da demokracija nije proces koji je završen pa ni u Hrvatskoj ni u Hrvatskom saboru. Ostaje puno zadaća budućim hrvatskim zastupnicima, zastupnicima u Hrvatskom saboru, ali da rade na učvršćivanju demokratskih načela a prvo je vladavina prava. Vladavina prava osigurava svima nama sigurnost u pravnoj državi a tu želimo graditi. A kada se pozivamo na vladavinu prava onda se moramo pozvati da vladavine prava nema bez institucija koji dijele odgovornost za različite oblike djelovanja u demokraciji. Na kraju želim vama, osobno da imate ostvarivanje ambicija bilo u osobnom, privatnom životu, u političkom životu, u interesu građana Republike Hrvatske. Naravno u dugu demokratskih načela, uvažavanja drugog i drugačijeg i drugačijih političkih opcija jer to je demokracija, to je smisao da se može iskazati drugačiji stav a da za to nemate posljedicu. Još jedanput vama i obiteljima sve najbolje. … [[Pljesak!]] Sada je na radu: - Prijedlog odluke o raspuštanju Hrvatskoga sabora; Podnositelji odluke su klubovi zastupnika parlamentarne većine, mogu biti svi. Vjerujem da ćemo to nakon burne rasprave jednoglasno i donijeti. Otvaram raspravu. Poštovani zastupnik Davorin Mlakar. … [[Upadica se ne razumije.]] U ime kluba, da.
Poštovani gospodine predsjedniče Hrvatskoga sabora. Kolegice i kolege zastupnici 7. saziva. Možda je neprimjereno nakon vašeg govora predsjedniče koji je trebao zaključiti ovaj saziva, javiti se za riječ. … /Buka u dvorani./…
Nastavite, samo nastavite.
Ja ću obrazložiti zašto sam se javio ako mi to dozvolite u maniri kojom ste nas pratili ove 4 godine. Rekli ste nešto u čemu smo željeli i mi sudjelovati, a to je da je na prijedlog klubova zastupnika predložena odluka o raspuštanju ovog saziva Parlamenta. Nažalost moram reći u ime našeg kluba nismo imali prilike se konzultirati pa niti predložiti zajedno s ostalima ovu odluku o kojoj ste govorili. Iskoristit ću ovo vrijeme da vam se zahvalim gospodine predsjedniče na smirenosti kojom ste vodili sjednice Parlamenta kada ste predsjedavali. Vjerujem da govorim u ime svih kad kažem da ste svojom smirenošću pokušali rješavati i prijepore i emotivne nastupe nekih, mada ste što je i očekivano, ponekad po našem osjećaju previše bili naklonjeni saborskoj većini, ali to vrijedi za svaku saborsku većinu, nije to nekakva posebna kritika vama. I volio bih da smo mogli takvu ocjenu dati i za sve potpredsjednike, nažalost to nije tako, ali s tim se moramo nositi u ovoj političkoj borbi. Zahvaljujem vam što ste govorili i o diplomatskoj aktivnosti Parlamenta, putovanjima po stranim zemljama. Nadam se da su oni koji su putovali stvarno pronosili kvalitetnu sliku o našoj državi. Dobar dio ima zastupnika koji nisu imali tu sreću diplomatski predstavljati Republiku Hrvatsku kroz Parlament. Ali ostaje jedno tehničko pitanje kod predlaganja ove odluke koje samo govori o tome kako je tekao mandat saborske većine. Možda izgleda da ćemo cjepidlačiti na kraju, ali ostaje nam čisto za pitati osim vaše smirenosti da li ste vi gospodine predsjedniče imali i neke druge kvalitete kao recimo vidovitost. Naime, predložena nam je odluka o raspuštanju Hrvatskoga sabora koju su Klub zastupnika SDP-a, HNS-a, HSU-a, IDS-a i SDSS-a i Kluba zastupnik nacionalnih manjina vama uputili 25. rujna ove godine. Ostaje samo pitanje kako ste vi to već 24. rujna znali da ćete dobit takav prijedlog pa nam predložili takvu odluku na donošenje. Čini mi se da smo što se tiče datuma i završetak mandata odradili kao i sam početak. Hvala.
Hvala i vama. … [[Upadica se ne razumije.]] Nije, ja sam to znao prije, ja sam još uvijek član kluba vladajućih, koalicije, ja sam to znao i kad sam najavio građanima ne jedan put i tu nema ništa sporno, odluka je napisana, potpisana u skladu sa Poslovnikom. A nisam govorio u Saboru s čim nisam zadovoljan u Saboru, naravno ne o vama pojedincima nego u cjelini sa Saborom šta smo mogli bolje. To ću vjerojatno imati priliku nekada reći, ali o tom potom. Dakle odluka je podnesena u skladu sa Poslovnikom Hrvatskog sabora, članci 194. do 202., a o njoj mogu glasati zastupnici Hrvatskog sabora po vlastitom nahođenju, ali je za nju potrebna odluka u skladu sa člankom 78. Ustava Republike Hrvatske više od 76 zastupnika. Da li još netko želi uzeti učešće u raspravi? Zaključujem raspravu. I dajem na glasovanje Prijedlog odluke o raspuštanju Hrvatskog sabora. Molim glasujte. Glasovanje je završeno. Molim rezultat. Utvrđujem da je jednoglasno, sa 123 glasa za, ništa suzdržanih, ništa protiv, donesena Odluka o raspuštanju Hrvatskog sabora u ovom mandatu naravno. Želim vam još jedanput dobro zdravlje, obiteljsku sreću i zajedništvo građana Republike Hrvatske u važnim ciljevima. Zajedništvo u važnim ciljevima je demokracija, vladavina prava, načela itd. Hvala lijepa svima. [[Pljesak]] Neki žele se slikati, a mislim da bi bilo dobro da se okupite svi ovdje pa da dobijete fotografiju Hrvatskog sabora iz ovog sastava kako je.